### Beslutningstema

I denne sag skal der træffes en principbeslutning, om der kan gives tilladelse til at beklæde ejendomme med zinkbeklædning i et lokalplanområdet for Lokalplan nr. 3 i 6261, Bredebro.

### Sagsfremstilling

Ejeren af [adresse] Bredebro ansøger i forbindelse med påtænkt byggeri om tilladelse til at beklæde en ’mellembygning’ bestående af køkken/alrum med zinkbeklædning. De vedlagte tegninger viser, at mellembygningens areal er ca. 70 m2, mens højden på mellembygningen er 5,7m. Hele ejendommens bebyggede areal inklusive garage er på 473 m2. På de vedlagte tegninger er zinkbeklædningen kendetegnet ved lodrette streger.

Der er ved gennemgang med skråfoto og gadefoto konstateret, at der ikke forefindes zinkbeklædning i området.

Som bygningsmateriale kan zinkbeklædning bruges til både facader, gavle, tage mm. Det er ofte brugt til at inddække træ, da zinkbeklædning ikke kræver nogen form for vedligehold, når først det er sat op.

Lokalplan nr. 3 for Bredebro Kommune tillader ikke zinkbeklædning på boligers ydervægge. Lokalplanen for området forskriver

-          § 9.2. Ydervægge skal opføres af teglsten, kalksandsten eller lignende. Garager og udhuse kan dog udføres af andre materialer.

-          § 9.4. Medmindre andet godkendes af kommunalbestyrelsen må udvendige bygningsdele, herunder tage, kun fremtræde i jordfarver. Til døre, vinduesrammer og lignende mindre bygningsdele kan dog også andre farver anvendes.

Lokalplanen er fra 1977 og afspejler ikke nutidens tendenser mht. arkitektonisk udtryk, materialevalg og bæredygtighed (zink kan genanvendes), men lokalplanen har sat en retning for bygningsudtrykket i området igennem tiden og vidner om, at kvarteret er klassisk byggeri fra 1970-erne og frem. Hidtil er dette udtryk bevaret i området.

Forvaltningen vurderer, at der i en dispensation kan lægges vægt på, at materialevalg ændrer sig over tiden ved sådanne byggerier. Herudover vægtes det, at en den øvrige bygningsmasse på grunden beklædes med andre materialer i overensstemmelse med lokalplanen end de foreskrevne. En dispensation vil have fokus på, at det er en mindre del af byggeriet, som bliver beklædt med zink, således at kommende byggerier vil blive vægtet tilsvarende. Hvis det besluttes, at der meddeles dispensation til zinkbeklædning, anbefaler forvaltningen den betingelse, at zink ikke udgør en større procentdel end teglsten, kalksandsten eller lignende.

Der har været afholdt høring for alle i lokalplanområdet, der er ikke indkommet bemærkninger.

### Lovgrundlag

Planloven. LBK nr. 1157 af 01/07/2020

### Indstilling Fagchefen for Klima, Plan og Udvikling indstiller,

at der træffes en principbeslutning, om at der kan gives tilladelse til at beklæde ejendomme med zinkbeklædning i Lokalplan nr. 3 i Bredebro såfremt at zink ikke udgør en større procentdel end teglsten, kalksandsten eller lignende, og

at der meddeles dispensation til det ansøgte.

### Beslutning

Indstilling godkendt.